b'\n_START_ARTICLE_\nRa\n_START_SECTION_\nIconografia\n_START_PARAGRAPH_\nLa seva representaci\xc3\xb3 m\xc3\xa9s habitual era la d\'un home amb cap de falc\xc3\xb3, sobre el qual portava un disc solar. Una altra forma de culte que es don\xc3\xa0 a aquesta de\xc3\xaftat fou com Ra-Horakti, un d\xc3\xa9u solar amb cap de falc\xc3\xb3, coronat pel disc solar.\n_START_SECTION_\nHist\xc3\xb2ria\n_START_PARAGRAPH_\nRa \xc3\xa9s considerat com la de\xc3\xaftat suprema qui, regulava el pas de les hores, dies, mesos, anys i estacions, portava ordre a l\'univers i feia possible la vida a la terra com a font essencial d\'energia. Ra tamb\xc3\xa9 fou pare de les dues primeres divinitats, Shu i Tefnut, i avi de Geb i Nut, els fills dels quals eren Osiris i Isis, Seth i Nephthys, respectivament._NEWLINE_A principis de l\'Imperi antic, Ra era nom\xc3\xa9s una de les diverses de\xc3\xaftats solars existents, per\xc3\xb2 vers el 2400 aC s\'havia convertit en el d\xc3\xa9u oficial dels faraons, que es consideraven els seus fills, i fins i tot les seves reencarnacions, sent el primer en introduir el t\xc3\xadtol de Fill de Ra, el fara\xc3\xb3 Djedefre a la IV dinast\xc3\xada. Durant la dinastia V, fou elevat a de\xc3\xaftat nacional i posteriorment vinculat al d\xc3\xa9u teb\xc3\xa0 Amon, per a convertir-se en Amon-Ra, la principal de\xc3\xaftat del pante\xc3\xb3 egipci.En aquest periode es van construir molts grans temples dedicats al deu del sol._NEWLINE_Durant l\'Imperi Mitj\xc3\xa0, la seva import\xc3\xa0ncia va cedir davant l\'apogeu del culte a Osiris, si b\xc3\xa9 a Tebes fou identificat com el d\xc3\xa9u local Amon sota la forma d\'Amon-Ra, venerat com a "\xc3\xbanic creador de la vida"._NEWLINE_Ra va conservar la supermacia durant segles, excepte durant el curt per\xc3\xadode d\'atonisme en temps d\'Axenat\xc3\xb3 (1350-1334 aC), quan el culte monoteista a Aton s\'impos\xc3\xa0 en el Regne d\'Egipte. Fins i tot, el breu per\xc3\xadode durant el qual Amenhotep IV -que canvi\xc3\xa0 el seu nom a Axenat\xc3\xb3- intent\xc3\xa0 imposar a Aton el disc solar, en detriment d\'Amon, \xc3\xa9s interpretat pels historiadors i historiadores com una mostra de la persist\xc3\xa8ncia de l\'antic culte a Ra._NEWLINE_La identificaci\xc3\xb3 d\'Amon-Ra amb Zeus o J\xc3\xbapiter fou reconeguda per grecs i romans. Els grecs, \xc3\xa0dhuc, li donaren el nom de Di\xc3\xb2spolis, ciutat de Zeus a Tebes. El culte d\'Am\xc3\xb3n-Ra s\'ha relacionat en nombroses ocasions amb el d\'Apol\xc2\xb7lo (Roma) per la simbologia solar que ambd\xc3\xb3s representen.\n_START_SECTION_\nL\'ascens de Ra al cel\n_START_PARAGRAPH_\nAls inicis dels temps, despr\xc3\xa9s que el m\xc3\xb3n fos creat, Ra vivia a la terra com a rei de tots els \xc3\xa9ssers, inclosos els d\xc3\xa9us. El seu regnat era pl\xc3\xa0cid i la seva \xc3\xbanica tasca consistia en sortir de tant en tant amb alguns d\xc3\xa9us menors per inspeccionar els seus dominis. Quan Ra va cr\xc3\xa9ixer va comen\xc3\xa7ar a abandonar les seves obligacions, el que va fer que alguns humans dubtessin de la seva capacitat com a governant. Aix\xc3\xb2 el va enfadar molt i va enviar el seu Ull, en la forma de la deessa Hathor per destruir als qui dubtaven d\'ell._NEWLINE_Despr\xc3\xa9s de venjar-se va decidir abandonar el m\xc3\xb3n i anar a viure al cel per\xc3\xb2 en el viatge es va adonar que la humanitat estava lluitant culpant-se els uns als altres de la p\xc3\xa8rdua del sol apareixent la bel\xc2\xb7licositat com un mal end\xc3\xa8mic a la terra. _NEWLINE_Al veure aix\xc3\xb2, Ra va decidir fer dues bones accions per mitigar la seva marxa:_NEWLINE_1- Va anomenar al d\xc3\xa9u Thot com a ajudant perqu\xc3\xa8 vigil\xc3\xa9s durant les hores de nit mentre ell viatjava a trav\xc3\xa9s del Duat. Les tasques de Toth eren molt importants, per una banda mantindre l\'ordre i la just\xc3\xadcia a la terra, regalar a la humanitat el coneixement en l\'escriptura (en forma de jerogl\xc3\xadfics) i, per sobre de tot, posar llum en el cel nocturn, motiu per el que va crear la lluna._NEWLINE_2- Senyalar un rei per prendre el seu lloc a la terra. Els primers escollits van ser d\xc3\xa9us: Shu (d\xc3\xa9u de l\'aire), Geb (d\xc3\xa9u de la terra) i Osiris (Senyor de l\'infram\xc3\xb3n) per\xc3\xb2 a partir d\'aqu\xc3\xad els escollits ja van ser \xc3\xa9ssers humans explicant aix\xc3\xad com els faraons van guanyar un estatus div\xc3\xad per her\xc3\xa8ncia.\n_START_SECTION_\nEl viatge a trav\xc3\xa9s de la nit i el dia\n_START_PARAGRAPH_\nRa navegava pel cel durant el dia en la seva barca di\xc3\xbcrna anomenada mandjet. Cada dia, quan el sol arriba fins a la muntanya Manu, la m\xc3\xa9s occidental, la deessa del cel, Nut, se\'l empassa, i \xc3\xa9s el moment en qu\xc3\xa8 aquest d\xc3\xa9u inicia un perill\xc3\xb3s viatge travessant el Duat amb la seva barca nocturna anomenada mesektet (vaixell dels millions). A bord del mesektet l\'acompanyen com a tripulaci\xc3\xb3 algunes de\xc3\xaftats menors, que l\'ajuden a portar el vaixell i a defensar-lo, i com a passatgers porta els incomptables humans que, despr\xc3\xa9s de la mort, han estat bene\xc3\xafts, entre ells els faraons, descendents directes de Ra.  _NEWLINE_En aquest viatge, el vaixell ha de travessar 12 portes o cambres (una per cada hora) en les que es troba diverses proves que ha de passar abans de tornar a n\xc3\xa9ixer, l\'\xc3\xbaltima i m\xc3\xa9s dif\xc3\xadcil de les quals, era derrotar la serp gegant Apofis, que, segons un dels mites, \xc3\xa9s creada en el mateix moment que Ra i que representa les forces del caos. Cada nit, just abans de l\'alba, Apofis realitza el seu atac m\xc3\xa9s furibund i, tot i que \xc3\xa9s indestructible, Ra l\'ha de v\xc3\xa8ncer, de vegades amb m\xc3\xa0gia i encanteris i d\'altres amb l\'ast\xc3\xbacia del d\xc3\xa9u Seth, abans de tornar a n\xc3\xa9ixer en l\'Orient, de Nut, la mare universal. Seguidament, s\'eleva i travessa el cel fins a l\'oc\xc3\xa0s, a on Apofis l\'espera de nou. Si alguna vegada Apofis aconsegu\xc3\xads v\xc3\xa8ncer Ra, el sol no sortiria. Aquesta part del mite era una manifestaci\xc3\xb3 d\'una por, comuna en tots els pobles de l\'antiguitat, al fet que el sol no sort\xc3\xads. De fet hi ha evid\xc3\xa8ncies documentals que demostren que els eclipses solars provocaven una por que Ra no hagu\xc3\xa9s triomfat sobre Apofis la nit anterior. _NEWLINE_En un altre moment del viatge, que es repetia sempre, Ra es trobava amb Osiris i s\'abra\xc3\xa7aven com \xc3\xa0nimes bessones, reomplint-se m\xc3\xbatuament la font de la vida i emergint ambd\xc3\xb3s amb m\xc3\xa9s poder, reafirmant aix\xc3\xad l\'habilitat de Ra (i dels faraons) per ren\xc3\xa9ixer. El cicle diari de mort i resurrecci\xc3\xb3 simbolitza el cicle vital de la humanitat que, despr\xc3\xa9s de la mort, confia en un nou naixement. _NEWLINE_Aquest mite es troba recollit, amb algunes difer\xc3\xa8ncies, en tres textos principals: El Llibre de l\'Amduat, El Llibre de les Portes i El Llibre de les Cavernes.'